Motoris ploeg deur huis se heiningFoto: ER24 ŉ Vrou is beseer nadat sy vroeg Saterdagoggend in Vanderbijlpark met haar motor deur ŉ huis se omheining geploeg en teen ŉ ander motor tot stilstand gekom het. Pieter Rossouw, woordvoerder van ER24, het gesê die voorval het in Westinglaan gebeur. Die vrou het glo beheer oor die motor verloor, met haar voertuig oor die middelman gery en dwarsdeur ŉ heining gejaag. “Sy het teen ŉ ander voertuig gebots wat agter ŉ hek geparkeer was,” het Rossouw gesê. Die vrou was gelukkig om net geringe beserings op te doen en is op die toneel deur paramedici behandel. Sy is later na die Johan Heyns-kliniek geneem vir verdere behandeling. “Die presiese oorsaak van die ongeluk is nie bekend nie, maar die polisie was op die toneel om die saak te ondersoek,” het Rossouw gesê. Hy kon ook nie dadelik die omvang van die skade bevestig nie. Niemand anders is in die voorval beseer nie. Foto: ER24